b'\n_START_ARTICLE_\nZrinka Jelaska\n_START_SECTION_\nMladost i obrazovanje\n_START_PARAGRAPH_\nK\xc4\x87i je hrvatskog akademika i jezikoslovca Stjepana Babi\xc4\x87a. Ro\xc4\x91ena je u Zagrebu, gdje je zavr\xc5\xa1ila osnovnu \xc5\xa1kolu (jedno polugodi\xc5\xa1te u K\xc3\xb6lnu) te gimnaziju. Na Filozofskom fakultetu u Zagrebu diplomirala je hrvatski jezik i knji\xc5\xbeevnost i fonetiku (1979.). Magistrirala je iz podru\xc4\x8dja fonetike (1984.), a doktorirala iz podru\xc4\x8dja filologije (1997.), polje jezikoslovlje. U Sjedinjenim Ameri\xc4\x8dkim Dr\xc5\xbeavama poha\xc4\x91ala je jezikoslovna predavanja na \xc4\x8detiri sveu\xc4\x8dili\xc5\xa1ta (Connecticut, MIT, Michigan i Stanford).\n_START_SECTION_\nZnanstveni i nastavni rad\n_START_PARAGRAPH_\nDvije godine radila je kao srednjo\xc5\xa1kolski nastavnik. Od 1983. radi na Filozofskom fakultetu u Zagrebu; najprije kao asistent pripravnik na Odsjeku za fonetiku, pa znanstveni asistent na istra\xc5\xbeiva\xc4\x8dkim projektima Centra za strane jezike i probleme govora, a od 1990. stalno je zaposlena na Odsjeku za kroatistiku, na Katedri za hrvatski standardni jezik._NEWLINE_Na Filozofskome fakultetu Sveu\xc4\x8dili\xc5\xa1ta u Zagrebu dr\xc5\xbeala je obavezne seminare iz Hrvatskoga standardnoga jezika (iz fonetike, fonologije, morfologije, sintakse i semantike hrvatskoga jezika), iz Uvoda u lingvistiku i iz Teorije jezika te izbornu nastavu na vlastitim kolegijima (Poredbena fonetika i fonologija, Hrvatski kao strani jezik, Morfologija hrvatskoga kao stranoga jezika, Uvod u hrvatski kao drugi i strani jezik, Hrvatski kao materinski i drugi jezik, Uvod u materinski i inojezi\xc4\x8dni hrvatski, Procjenjivanje znanja hrvatskoga jezika.) Diplomsku je nastavu odr\xc5\xbeavala i na nekoliko drugih fakulteta Sveu\xc4\x8dili\xc5\xa1ta u Zagrebu: na Odsjeku za novinarstvo Fakulteta politi\xc4\x8dkih znanosti (Kultura govora, Uvod u op\xc4\x87e i hrvatsko jezikoslovlje), na Odsjeku za logopediju Fakulteta za defektologiju (Osnove fonetike i jezi\xc4\x8dna struktura), na Dramskom odsjeku Akademije za kazali\xc5\xa1te, film i televiziju (Fonetika) i na Hrvatskim studijima. Na Sveu\xc4\x8dili\xc5\xa1noj \xc5\xa1koli hrvatskoga jezika i kulture predavala je hrvatski kao strani jezik (od po\xc4\x8detne do napredne razine) te hrvatsku gramatiku na engleskome. Godinu dana predavala je kao gostuju\xc4\x87i profesor i na Sveu\xc4\x8dili\xc5\xa1tu u Zadru (Hrvatski jezik I, II i Norme hrvatskoga jezika I, II)._NEWLINE_Dvije godine predavala je hrvatski jezik u SAD-u kao Fulbrightov lektor, na Sveu\xc4\x8dili\xc5\xa1tu Connecticut i Sveu\xc4\x8dili\xc5\xa1tu Michigan. Dvije je godine predavala hrvatski jezik u Njema\xc4\x8dkoj, kao gostuju\xc4\x87i predava\xc4\x8d na Slavisti\xc4\x8dkome institutu Sveu\xc4\x8dili\xc5\xa1ta u K\xc3\xb6lnu, uklju\xc4\x8duju\xc4\x87i \xc4\x8detiri vlastita semanti\xc4\x8dka kolegija (Hrvatski jezik izme\xc4\x91u gramatike i svijeta, Semantika hrvatskih glagola, Zna\xc4\x8denjski odnosi hrvatskih rije\xc4\x8di, Semanti\xc4\x8dki aspekti hrvatskih rije\xc4\x8di) te hrvatsku kulturu i civilizaciju. Gostovala je i na Sveu\xc4\x8dili\xc5\xa1tu u Mostaru (Hrvatski standardni jezik, Fonetika i fonologija, Leksikologija)._NEWLINE_Poslijediplomsku nastavu odr\xc5\xbeava i na nekoliko poslijediplomskih i doktorskih studija Sveu\xc4\x8dili\xc5\xa1ta u Zagrebu: kroatistici (Fonologija, Uvod u semantiku), jezikoslovlju (Uvod u morfologiju hrvatskoga kao stranoga jezika, Fonologija i kroatisti\xc4\x8dki seminari) i glotodidaktici (Istra\xc5\xbeivanja primanja i proizvodnje stranoga jezika) Filozofskog fakulteta te na interdisciplinarnom studiju jezi\xc4\x8dne komunikacije i kognitivne neuroznanosti (Temelji lingvistike, Drugi jezik). U inozemstvu je dr\xc5\xbeala kolegije na poslijediplomskom studiju Odsjeka za slavistiku Sveu\xc4\x8dili\xc5\xa1ta Michigan (Directed reading in SC literature) u Ann Arboru te na Odsjeku za kroatistiku Sveu\xc4\x8dili\xc5\xa1ta u Mostaru (Fonetika i fonologija)._NEWLINE_\xc4\x8clanica je uredni\xc5\xa1tva \xc4\x8dasopisa Suvremena lingvistika od 1991., a od 2005. glavna urednica \xc4\x8dasopisa LAHOR: \xc4\x8dasopis za hrvatski kao materinski, drugi i strani jezik. Voditeljica je Sveu\xc4\x8dili\xc5\xa1ne \xc5\xa1kole hrvatskoga jezika i kulture Sveu\xc4\x8dili\xc5\xa1ta u Zagrebu od 1993. \xc4\x8clanica je Hrvatskoga filolo\xc5\xa1kog dru\xc5\xa1tva, a \xc4\x8detiri je godine bila njegovom predsjednicom.'